Kusungulwa Inhlelo Zokubuthanisa Usizo Lokudla Lokupha Abalambayo eZimbabwe Lemazweni Angomakhelwane
Izizalwane zeZimbabwe kweleSouth Africa ezigoqela iNkosi yakwaMthwakazi uBulelani Lobhengula Khumalo sebesungule inhlelo ezitshiyeneyo zokudingela abalambayo ukudla ngesikhathi abantu bevalelwe ezindlini ngenxa yecoronavirus.
JOHANNESBURG — Unkosazana Cynthia Dube owenhlanganiso yeMthwakazi Charity Organisation uthi sebewuzwile umkhosi wendlala kwaMthwakazi. Uthi inhlanganiso yakhe isiqoqe amasaka empuphu aphose afike amatshumi amahlanu aselubhekise ekhaya ukuya siza abagogekileyo labadala asebesifa ngendlala ngenxa yohlelo lwecoronavirus lokuvalela abantu ezindlini. “Sikhangele ukuthi kunikezwe abantu ikakhulu abangakwanisio ukuhamba, abahamba ngama wheel chairs, abalimeleyo, nalabo agogo abangakwanisi ukuzenzela labo mkhulu labanye abagulayo. Besicabanga ukuthi kungabi yinto ezaphelela emoyeni sikwenze nsukuzonke sikwazi ukuvusa isizwe sakithi ikakhulu abantu bakoMthwakazi.” Imbongikazi uBusi Ncube laye olilunga lale inhlanganiso ukhuthaza bonke abafuna ukusiza ukuthi bathintane labo. “Sithe siliqenjana sisize abantu abasekhaya ngokuba isimo sekhaya sikanje kulezi insuku. Siyaludinga uxhaso lwabantu ukubana besisize ngokuthi sisize abantu abasekhaya abasekuhluphekeni. Siyacela.” Emalangeni asanda kwedlula inkosi yaKwaMthwakazi uBulelani Lobhengula Khumalo laye usungule uhlelo lesikhwama sokukhankasela ukuthola uncedo lokudla lemali yokusiza abalambayo laba. Isikhulumi seNkosi umnumnzana Bornman Khumalo uthi inkosi isungule loluhlelo ngemva kokuthola izikhalazo zendlala ezivela kuzizalwane zeZimbabwe ekhaya, eBotswana laseSouth Africa. UKhumalo uthi konke okuqoqiweyo kuza siwa ezinduneni labosobhuku endaweni ezihlaselwe yindlala ekhaya ukuze abalambayo bayokuthatha khona. Njengoba kulemali eqoqwayo uthi lemali izosebenza ukuthenga ukudla khonale ekhaya kumbe emazweni lapho okulabeZimbabwe abalambayo khona. Uthi kuqoqwa yonke imihlobo yosizo. “Imali. Kumbe ukudla kwenhlobonje zonke sengingathi umumbu, induba ofulawa, kuphiwe abantunje badle ngesikhathi nje lesi esokuhlupheka. Abantu abazasizwa ngabantunje bonke abaswelayo esihlalisene labo, kuseGoli kusekhaya, umuntu olesidingo.” Umnumnzana Khumalo ukhuthaza bonke abafuna ukupha usizo lokudla kumbe imali ukuthi bathintaye laye lezinye inhlanganiso zomdabu kweleSouth Africa ezisebenza ndawonke lenkosi uLobhengula. “Wonke umuntu bakithi phosela. Kuzasisiza isalukazi le ematshokotshokweni eTsholotsho, eGwanda, kuzayisiza intandane le ematshokotshokweni eNkayi. Lakhonapha eHilbrow ubuntandane sesibubona. UNkulunkulu uthi sibusisizwe isandla esiphayo kulesamukelayo. Yenzani njalo.” Imbongi uBusi Ncube uthi vele abantwana bentandane babelana unyawo lwentente.